Er regnbogi alltaf í sömu fjarlægð frá manni ? Spurningunni verður að svara neitandi og það sem meira er þá er ekki auðvelt að skilgreina fjarlægð til regnboga þar sem hann er dreifður í andrúmsloftinu . Stærð sem er vel skilgreind í þessu sambandi er stefna en ekki fjarlægð . Þannig virðist regnboginn vera nær í þéttum vatnsúða svo sem frá fossi en regnbogi sem tengist venjulegri úrkomu . Munurinn liggur í þéttleika vatnsdropanna í loftinu . Til þess að skilja betur hvað hér er á ferðinni er rétt að lesa fyrst svarið við spurningunni Hvernig myndast regnboginn ? Þar er lýst hjálpartæki til að auðvelda skilning á lögun regnbogans en við getum líka notað þetta verkfæri til að skilja að regnboginn hefur dýpt . Mynd 1 . Hjálpartæki úr pappírsörk og mjóum pinna , til að átta sig á lögun regnboga . Stefna sólargeisla er eftir kantinum DC , geislinn brotnar og speglast í C , og skilar sér til athuganda í A. Þegar pinnanum ( BA ) er snúið um eigin ás markar C regnbogann . Hliðarnar DC og BA þurfa að vera samsíða . Allir regndropar sem liggja á framlengingu striksins AC gefa framlag í regnbogann . Verkfærið sést á myndinn hér að ofan og er pappastrendingur með horn ABCD þar sem mjór pinni er límdur á kantinn BA . Verkfærinu er komið þannig fyrir að pinnaendinn í A er lagður á borðplötu og pinnanum beint þannig að hann stefni til sólar . Þá stefnir kanturinn CD líka til sólar . Hugsum okkur nú sólargeisla sem kemur inn eftir stefnu DC og lendir á vatnsdropa í C , breytir um stefnu og fer til A. Athugandi í A sér rauðan blett á himninum í stefnu AC . Nú getum við snúið pinnanum um eigin ás þannig að hann stefni alltaf á sólu . Punkturinn C færist þá eftir hringferli og markar stefnu til rauða hluta regnbogans . Samskonar tól með 40 gráðum milli hliðanna DC og CA markar bláa hlutann . Allir þeir vatnsdropar sem liggja á línu sem stefnan AC tilgreinir gefa framlag í þennan lit í regnboganum . Þannig nær regnboginn í raun alveg frá auga manns til endimarka vatnsúðans . Styrkur speglunar frá hverjum vatnsdropa er þó svo lítill að við sjáum hana ekki fyrr en framlag dropa yfir tuga eða hundruða metra vegalengd hefur lagst saman . Þetta skýrir hvers vegna regnboginn virðist hlaupa undan þegar við færum okkur . Raunhæfara er kannski að lýsa regnboganum sem sveigðum fleti á himninum þar sem við horfum alltaf eftir jaðrinum . Svona flöt má til dæmis finna á enda sumra viðlegutjalda sem hafa braggalögun í miðju en keiluform til endanna .